**Visu laiku lielākais Rimi Rīgas maratons jau šajā nedēļas nogalē!**

Informācija medijiem

Rīgā, 2025. gada 12. maijā

**Ar uzsaukumu “Diženi, raženi, vareni” Rimi Rīgas maratons jau šajā nedēļas nogalē, 17.-18. maijā, svinēs 35. jubileju, Rīgas ielās pulcējot 40 tūkstošus skrējēju no vairāk nekā 100 pasaules valstīm. No pirmā maratona 1991. gadā, kad Brīvības pieminekļa pakājē uz startu pulcējās 919 skriet gribētāju, Rimi Rīgas maratons izaudzis par Baltijas nozīmīgāko tautas sporta notikumu, kurš īpašās jubilejas gadā būs vērienīgākais, apmeklētākais un starptautiski visplašāk pārstāvētais pasākuma pastāvēšanas vēsturē.**

**Klātesot Rīgas mēram, Rimi Rīgas maratona organizatoriem un partneriem, kā arī Latvijas un starptautiskās elites skrējējiem, 35. Rimi Rīgas maratons tiks simboliski atklāts preses konferencē, kas piektdien, 16. maijā, plkst. 12.00 norisināsies Rimi Olimpiskajā centrā Grostonas ielā.**

Sestdienā, 17. maijā, maratona nedēļas nogali ievadīs populārā DPD jūdze, kas ne tikai pulcēs Latvijas čempionāta jūdzē medaļu tīkotājus, bet arī visdažādāko vecumu un ātrumu tipinātājus, kas gatavi izbaudīt 1609 metrus garo trasi no Mākslas muzeja līdz Brīvības piemineklim.  Lielu popularitāti šogad izpelnījusies tradicionālā Bērnu diena 11. novembra krastmalā, kur 17. maijā mazie ziķeri pie medaļām tiks, izskrienoties un izdauzoties gan “Happy mazuļiem” rāpošanas, gan 200 metru, 400 metru un 60 metru “Toyota WESS dižsprinta” distancēs.

Svētdien, 18. maijā, pusmaratona un 10 km distances saglabās iepriekšējo gadu veidolu, bet jauns piedzīvojums tiks ierastā “piecīša” skrējējiem, bijušajai 5 km trasei pārtopot “Jubilejas piecītī” jeb 5,7 km distancē, kas vīsies arī gar Brīvības pieminekli! Maratona distances skrējēji 42,195 kilometrus skries vienā aplī, kas vedīs pāri trīs tiltiem, ļaujot piedzīvot Rīgas skaistākās vietas no Dzegužkalna līdz pat Mežaparkam!

Reģistrācija visās distancēs tiks slēgta 16.maijā vai sasniedzot dalībnieku reģistrācijas limitus.

**Preses konference Rimi Olimpiskajā centrā**

Klātesot Rīgas mēram **Vilnim Ķirsim**, Rimi Rīgas maratona organizatoram **Aigaram Nordam**, Latvijas titulētākajai garo distanču skrējējai **Jeļenai Prokopčukai**, kā arī pasākuma partneriem, dalībniekiem un sportistiem, preses konferencē organizatori informēs par pasākuma jaunumiem, svētkiem pilsētā un izmaiņām satiksmē. Tiks atklāta arī Slavas zāles siena, kurā iekļauti to Rimi Rīgas maratonu skrējēju vārdi, kuri Rīgā finišējuši vismaz 10 reizes. Pēc preses konferences ikviens gaidīts uzņemt nepieciešamos ogļhidrātus, pacienājoties Balticovo sarūpētajā Ma(ka)ratonā jeb Pastas ballītē.

**Laiks:** piektdien, 2025. gada 16. maijā, plkst. 12.00

**Vieta:** Rimi Olimpiskais centrs (futbola zāle), Grostonas iela 6B, Rimi Rīgas maratona EXPO

Preses konferencē tiks izsniegti akreditācijas materiāli akreditētajiem medijiem.

Pieteikumi mediju akreditācijai tiek pieņemti elektroniski, aizpildot pieteikuma anketu:<https://rimirigamarathon.com/lv/medijiem/>

**Papildu informācija:**

Inese Ķīkule

Tālr.: 2966 6110

E-pasts: inese.kikule@necom.lv

[www.rimirigamarathon.com](http://www.rimirigamarathon.com)

**Mediju akreditācija**

Pieteikumi mediju akreditācijai Rimi Rīgas maratonā tiek pieņemti elektroniski, aizpildot pieteikuma anketu: <https://rimirigamarathon.com/lv/medijiem/>

Mediju akreditācija nodrošina iespēju atrasties ierobežotas pieejamības finiša zonā 11. novembra krastmalā 18. maijā.

**Reģistrācija Rimi Rīgas maratona distancēm**

Rimi Rīgas maratona 35. jubilejas maratona, pusmaratona, 10, 6 kilometru, DPD jūdzes distancei un Bērnu dienai iespējams reģistrēties oficiālajā maratona mājaslapā www.rimirigamarathon.com līdz 15. maijam vai dalībnieku limita sasniegšanai.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2025. gadā Rimi Rīgas maratons norisināsies 17.-18. maijā, kad pasākuma ietvaros būs iespējams izskrieties maratona, pusmaratona, 10 km, 6 km, DPD jūdzes (1 609 m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 100 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *TC Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike.* Partneri un atbalstītāji – *Balticovo*, Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LVS, LTSA, *VSK Noskrien, Rīgas meži, Rīgas ūdens* un citi.